ছাত্রলীগের এসব ভয়ঙ্কর কর্মকাণ্ডে জঙ্গিপনা না দেখে ঢাকা বিশ্ববিদ্যালয়ের ভিসি বরং কোটা আন্দোলনের সাথে জঙ্গিবাদের মিল খুঁজে পেয়েছেন। বিশ্ববিদ্যালয়ের প্রক্টর জানেন-ই না যে, তার বাড়ির আঙিনার সম্মুখে এ রকম একটা আন্দোলন চলছে। প্রক্টরের মতোই ঘুমুচ্ছেন জাফর ইকবালের পৌরহিত্যে দেশের তথাকথিত সুশীলসমাজ। তাদের সম্মুখে বড় কাজ এখন সাম্প্রদায়িক সম্প্রীতি রক্ষা করা। যে ছেলেটি হাতুড়ি দিয়ে অন্য ছেলেকে পেটাল সে এখন মুক্তভাবে তার এই কীর্তির কথা বলে সাক্ষাৎকার দিয়ে বেড়াচ্ছে আর আহত নুরুকে ১০ দিনের পুলিশ রিমান্ডে নেয়া হয়েছে। মনে হচ্ছে, এগুলো জাফর ইকবালদের ঘোষিত সাম্প্রদায়িক সম্প্রীতির পক্ষেই যাচ্ছে। এই সম্প্রীতিকে অন্য উচ্চতায় পৌঁছাতে এখন দেশের সবাইকে একসাথে পূজা করতে হবে, এক সাথে ঈদ করতে হবে। পৃথিবীর কোথাও জাফর ইকবালের এই অভিনব ফর্মুলায় সাম্প্রদায়িক সম্প্রীতি আসেনি। এদের মূল মতলব রাজনৈতিক প্রতিপক্ষকে সাম্প্রদায়িক হিসেবে চিহ্নিত করা, প্রকৃত সাম্প্রদায়িক সম্প্রীতি এদের টার্গেট নয়।